Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр.124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр 101/19) и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од С.Г. од Скопје, поднесена против Решението на Министерството за спорт, по предметот Барање за пристап до информации од јавен карактер, на 08.07.2025 година, го донесе следното

**Р Е Ш Е Н И Е**

1. Жалбата изјавена од С.Г. од Скопје, поднесена против Министерството за спорт, заведена во Агенцијата со бр.08-284 на 13.06.2025 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган**.
2. **Решението на Имателот на информации бр.11-1094/2 од 20.06.2025 година СЕ ПОНИШТУВА.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

С.Г. од Скопје, како што се наведува во Жалбата, на 18.05.2025 година преку електронска пошта поднел Барање за пристап до информации од јавен карактер до Министерството за спорт, со кое побарал по пошта или по е-маил да му се достави фотокопија од следната информација:

„1. Наредба за вршење вонреден инспекциски надзор бр. 14-562/3 од 01.04.2025 година издадена од Министерот за спорт Борко Ристовски.

2. Налог за вршење на вонреден инспекциски надзор бр. 16 -263/4 издаден од Претседателот на Инспекцискиот совет.

3. Известување бр. 16-263/5 од 16.04.2025 година доставено од Инспекциски совет“.

Постапувајќи по ова Барање, Имателот на информации до Барателот како што е наведено во Жалбата на 09.06.2025 година преку електронска пошта му доставил Решение бр.11-1094/2, со кое Барањето за слободен пристап до информации од јавен карактер се уважува. Во Образложението на решението е наведено: „... Наредба за вршење вонреден инспекциски надзор со арх.бр. 14-562/3... е интерен документ во институцијата, за кој има крајна информација во вид на Записник, кој претставува информација од јавен карактер и е достапен на веб страната на министерството за спорт;... Налог за вршење на вонреден инспекциски надзор бр. 16 -263/4 .. не е наш документ и истиот може да го побарате од наведената институција, иако истиот претставува интерна комуникација помеѓу два органа; ... Известување бр. 16-263/5 од 16.04.2025 година доставено од Инспекциски совет е всушност изготвениот документ, во вид на Записник. Записникот (кој претставува информација од јавен карактер) е уредно прикачен на веб страната на Министерството за спорт “.

Незадоволен од горенаведеното Решение, Барателот на информации во законски предвидениот рок, на 13.06.2025 година поднесе Жалба до Агенцијата, заведена во Агенцијата со бр.08-284. Во Жалбата меѓу другото е наведено: „На ден 09.06.2025 година, имателот на информациите Министерството за спорт ми достави Решение бр.11-1094/2 од 09.06.2025 година со кое видно е дека Министерството за спорт по точка бр. 1 (еден) и точка бр.3 (три) без да се повика на закон не ги доставила бараните информации од јавен карактер односно има дадено нестручно, несовесно и паушално мислење...“.

Агенцијата со електронски допис бр. 08-284 од 13.06.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 23.06.2025 година до Агенцијата преку електронска пошта достави Допис заведен во Агенцијата со бр.08-284 во прилог на кој го достави Решението бр.11-1094/2 од 20.06.2025 година со кое Барањето за слободен пристап до информации од јавен карактер се одбива. Во Образложението на Решението е наведено: „Во Жалбата по Одговор на Барањето за пристап до информации од јавен карактер од С.Г., поднесено до Министерство за спорт, заведено под бр. 11-1094/3 од 23.05.2025 година, се бараат повеќе информации, за кои барателот веќе ги добил сите документи кои претставуваат информации од јавен карактер“ .

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, Решението на Имателот го поништи и предметот го врати на повторно постапување пред првостепениот орган,** поради следното:

Агенцијата утврди дека, постапувајќи по предметното Барање за информации од јавен карактер, Имателот на информации не постапил правилно и во целост согласно Законот за слободен пристап до информации од јавен карактер, со тоа што со оспореното Решение на Барателот не му ги доставил бараните информации **на начин и во форма наведени во Барањето**.

Агенцијата за заштита на правото на слободен пристап до информациите од јавен карактер утврди дека Имателот на информации отпочнал првостепена постапка по Барање за пристап до информации од јавен карактер согласно член 20 став 1 од Законот за слободен пристап до информации од јавен карактер, одбивајќи го пристапот до бараната информација со Решение бр.11-1094/4 од 20.06.2025 година, со образложение дека „....се бараат повеќе информации, за кои барателот веќе ги добил сите документи кои претставуваат информации од јавен карактер...“.

Агенцијата му укажува на Имателот на информации дека одбивање на пристапот до бараната информација може да се спроведе само врз основа на исклучоците утврдени таксативно во член 6 став 1 од Законот за слободен пристап до информации од јавен карактер.

Што се однесува до наводите во Решението на Имателот на информации дека: „... се бараат повеќе информации, за кои барателот веќе ги добил сите документи кои претставуваат информации од јавен карактер... “, Агенцијата му укажува на Имателот на информации на следното:

Агенцијата смета дека, бараните информации се информации од јавен карактер. Имателот на информации во Решението со кое го одбива пристапот до бараната информација не се повикува на ниту еден исклучок од Законот за слободен пристап до информации од јавен карактер. Во случајов, не станува збор за исклучок од слободниот пристап до информации од јавен карактер, туку за должност за информирање на јавноста за работи од надлежност на Имателот на информации, односно за побарани документи кои согласно член 10 став 1 алинеја 1, 8, 21 и 22 од истиот Закон , Имателот на информации е должен да ја информира јавноста со објавување на податоци од негова надлежност; прописите што во рамките на својата надлежност ги донесува имателот на информацијата во вид на подзаконски акт: правилници, (правилник за внатрешна организација, правилник за систематизација на работните места, правилник за заштитено внатрешно пријавување и друго), уредби, наредби, упатства, планови, програми, решенија и други видови акти за извршување на законите и други прописи, кога за тоа се овластени со закон; статистички податоци за работата, како и други информации, акти и мерки со кои се влијае на животот и работата на граѓаните и кои произлегуваат од надлежноста и работата на имателот на информации и други информации кои произлегуваат од надлежноста и работата на имателот на информацијата.

Согласно наведеното, Имателот на информации е должен одново да го разгледа Барањето и да постапи согласно одредбите од Законот за слободен пристап до информации од јавен карактер.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**